## Rješenje kojim se trgovačkom društvu ŠC Višnjik d.o.o., Zadar, odobrava prospekt o izdavanju obveznica, javnom ponudom, u nematerijaliziranom obliku, na ime

### NN 147/2008 (18.12.2008.), Rješenje kojim se trgovačkom društvu ŠC Višnjik d.o.o., Zadar, odobrava prospekt o izdavanju obveznica, javnom ponudom, u nematerijaliziranom obliku, na ime

HRVATSKA AGENCIJA ZA NADZOR FINANCIJSKIH USLUGA

4053

Sukladno odredbama članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05), članka 22. stavak 4. Zakona o tržištu vrijednosnih papira (»Narodne novine« broj 84/02 i 138/06), te članka 215. Zakona o općem upravnom postupku (»Narodne novine« broj 53/91 i 103/96 – Odluka Ustavnog suda Republike Hrvatske, broj Us-248/94), Uprava Hrvatske agencije za nadzor financijskih usluga, na temelju Zahtjeva društva ŠC Višnjik d.o.o., Zadar, Splitska ulica 3, za odobrenje prospekta o izdavanju obveznica javnom ponudom i odobrenje objavljivanja podataka prilikom uvrštenja obveznica ŠC Višnjik d.o.o., Zadar, Splitska ulica 3, na uređeno tržište Zagrebačke burze, na sjednici održanoj 11. prosinca 2008. godine, donijela je

RJEŠENJE

O ODOBRENJU PROSPEKTA O IZDAVANJU OBVEZNICA JAVNOM PONUDOM

1. Trgovačkom društvu ŠC Višnjik d.o.o., Zadar, Splitska ulica 3, odobrava se prospekt o izdavanju obveznica, javnom ponudom, u nematerijaliziranom obliku, na ime, u ukupnom iznosu od EUR 9.600.000,00 u denominaciji od EUR 1, dospijeća 2014. godine.

2. O zahtjevu društva ŠC Višnjik d.o.o., Zadar, Splitska ulica 3, za odobrenje objavljivanja podataka prilikom uvrštenja obveznica na uređeno tržište Zagrebačke burze, odlučit će se nakon potpunog okončanja postupka.

3. Ovo rješenje objavit će se u »Narodnim novinama«.

Obrazloženje

I. Trgovačko društvo ŠC Višnjik d.o.o., Zadar, Splitska ulica 3, zastupano po društvu Erste&Steiermärkische Bank d.d., Rijeka, Jadranski trg 3/a (dalje u tekstu: Izdavatelj), podnijelo je Hrvatskoj agenciji za nadzor financijskih usluga (dalje u tekstu: Agencija),
17. studenoga 2008. godine, Zahtjev za odobrenje prospekta o izdavanju obveznica javnom ponudom, a 8. prosinca 2008. godine Zahtjev za odobrenje objavljivanja podataka prilikom uvrštenja obveznica Izdavatelja na uređeno tržište Zagrebačke burze, te dokumentaciju, sukladno Zakonu o tržištu vrijednosnih papira (dalje u tekstu: Zakon) i Pravilniku o sadržaju zahtjeva i prilozima za odobrenje prospekta i skraćenom prospektu (»Narodne novine« broj 118/03, 26/08, dalje u tekstu: Pravilnik), a 8. i 10. prosinca 2008. godine, izmjene i dopune prospekta i dokumentacije.

II. Na temelju Odluke Uprave Izdavatelja o odobrenju izdavanja korporativnih obveznica broj: OU-01/2008 od 05. rujna 2008. godine, te Odluke Poglavarstva Grada Zadra, klasa: 402-01/08-01/66, urbroj: 2198/01-1/3-08-03, od 28. svibnja 2008. godine, Izdavatelj izdaje obveznice javnom ponudom u nematerijaliziranom obliku, na ime, u ukupnom iznosu od EUR 9.600.000,00 u denominaciji od EUR 1, dospijeća 2014. godine.

Prinos izdanja obveznica utvrdit će se na temelju interpoliranog kupovnog prinosa kunskih obveznica Ministarstva financija Republike Hrvatske uz valutnu klauzulu vezanu uz EUR, odgovarajuće ročnosti, uvećanog za premiju rizika instrumenta Izdavatelja koja će odražavati kreditni rizik Izdavatelja, te trenutnu situaciju na tržištu kapitala. Cijena izdanja utvrdit će se na temelju prinosa.

Agent i Pokrovitelj izdanja je Erste&Steiermärkische Bank d.d., Rijeka, Jadranski Trg 3/a, Rijeka (dalje u tekstu: Agent i Pokrovitelj izdanja).

Razdoblje upisa obveznica trajat će 5 radnih dana od dana otvaranja upisa.

U Razdoblju upisa ulagatelji fizičke osobe će novčana sredstva deponirati na račun Agenta i Pokrovitelja izdanja, tako da ista budu evidentirana na predmetnom računu, najkasnije dan nakon završetka Razdoblja upisa u 10.00 sati, te će upisnicom dati Agentu i Pokrovitelju izdanja nalog da u Razdoblju uplate izvrši uplatu u korist Izdavatelja.

Ulagatelji pravne osobe će, prema instrukciji Agenta i Pokrovitelja izdanja, izvršiti uplatu Obveznica u Razdoblju uplate koje će trajati 1 (jedan) radni dan počevši od (2.) drugog radnog dana od dana zatvaranja Razdoblja upisa.

Dan Razdoblja uplate ujedno je i datum izdanja Obveznica.

Sukladno odredbi članka 24. stavak 1. Zakona, izdavatelj je obvezan javni poziv na upis obveznica i prospekt objaviti u roku od 30 dana od dana dostave rješenja Agencije kojim se odobrava izdavanje obveznica javnom ponudom.

Slijedom navedene odredbe, datum i vrijeme Razdoblja upisa i Razdoblja uplate obveznica bit će naznačeni u Javnom pozivu na upis na upis obveznica u dnevnim novinama.

Predmetno izdanje obveznica smatrat će se uspješnim ukoliko u utvrđenom roku za upis i uplatu obveznica bude upisano i uplaćeno minimalno 75% predmetnog izdanja obveznica.

U slučaju neuspjelog izdanja, Izdavatelj će u roku od 7 (sedam) dana od isteka roka za uplatu obveznica vratiti uplaćena sredstva na račun ulagatelja.

U provedenom postupku, utvrđeno je da su zahtjevu Izdavatelja za odobrenje prospekta o izdavanju korporacijskih obveznica javnom ponudom, priloženi svi prilozi propisani Zakonom i Pravilnikom te da podneseni prospekt sadrži sve podatke u skladu s odredbom članka 21. Zakona, slijedom čega je sukladno odredbi članka 22. stavak 4. Zakona, riješeno kao točki 1. izreke.

III. U provedenom postupku utvrđeno je da je Izdavatelj podnio i Zahtjev za odobrenje objavljivanja podataka prilikom uvrštenja obveznica Izdavatelja na uređeno tržište Zagrebačke burze.

Sukladno odredbi članka 29. Zakona, vrijednosne papire koje izdaje javnom ponudom, Izdavatelj je obvezan izdati u nematerijaliziranom obliku i uvrstiti u kotaciju burze u roku od mjesec dana kada su vrijednosni papiri izdani.

Budući da će u slučaju uspješnog izdanja obveznica javnom ponudom Na temelju odobrenog prospekta, podaci koje je Izdavatelj obvezan objaviti prilikom uvrštenja svojih obveznica na uređeno tržište Zagrebačke burze, biti različiti od podataka sadržanih u odobrenom prospektu o izdanju obveznica javnom ponudom, Agencija će o zahtjevu Izdavatelja za objavljivanje podataka prilikom uvrštenja obveznica na uređeno tržište Zagrebačke burze, odlučiti nakon što Izdavatelj Agenciji u roku od 7 dana od isteka roka za uplatu obveznica dostavi obavijest o broju i postotku upisanih i uplaćenih obveznica, osobama koje su upisale i uplatile obveznice te obavijest o datumu uključenja predmetnih obveznica u depozitorij Središnje depozitarne agencije d.d., Zagreb, Heinzelova 62/a, kao i podatke koje je prilikom uvrštenja obvezan objaviti sukladno odredbi članka 96. stavak 1. Zakona.

Slijedom navedenog, riješeno je kao u točki 2. izreke.

IV. Izdavatelj je, sukladno odredbama Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« br. 45/06 i 11/07), uplatio odgovarajuće naknade i administrativne pristojbe.

V. Na temelju odredbe članka 8. stavak 3. Zakona o Hrvatskoj agenciji za nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog Rješenja.

Klasa: UP/I-451-04/08-11/18

Urbroj: 326-111/08-6

Zagreb, 11. prosinca 2008.

Član Uprave
Ivica Letinić, v. r.

Rješenje, NN 147/2008-4053